
1.kapitola


		

	
		
LAURA


Začnem sa nekontrolovateľne triasť. Ona to vie! Správu, ktorú mi poslala, čítam znova a znova, akoby som sa chcela presvedčiť, že je to len prelud.


„Ty mrcha, myslíš si, že si vyhrala? Videla som ťa, ako si zabila Stana. Videla som, ako si ho pochovala. Všetko viem! Je koniec, zničím ťa!“


Nie, nesníva sa mi to. Naozaj sedím v reštaurácii vedľa Gabriela a za chrbtom sa mi posmieva kedysi najlepšia kamarátka. Len na okamih do nej zapichnem ostrý, vydesený pohľad. Jej pery sa krivia do jedovatého úškľabku a keď si vidličkou vkladá do úst krvavo prepečený hovädzí steak, žalúdok sa mi obráti naruby.


„Si v poriadku?“ spýta sa Gabriel, ktorý si všimne moje rozpoloženie. Chvejúce prsty sa pokúsim skryť v lone smaragdových šiat a upriem zrak na muža, s ktorým som prežila niekoľko dlhých rokov. Je stále príťažlivý. Jeho oči si ma premeriavajú, vidím v nich ohnivé iskričky. Je zaujímavé, ako sa dokáže osud zvrtnúť. Len nedávno sa nám totiž takmer rozpadlo manželstvo, no naša vzájomná nevera nás opäť spojila. Kiežby som mohla posledné týždne vymazať z pamäti. Ale čas sa nevracia.


„Nič mi nie je, len mi jedlo asi nesadlo. Potrebujem ísť na toaletu.“


Postavím sa. Gabriel na mňa ustarostene hľadí.


„Si bledá. Naozaj si v poriadku?“


Pokúsim sa o silený úsmev.


„Bude to len žalúdok. O chvíľu som späť.“


Unikám. Pred manželom, ale hlavne chcem byť čo najďalej od Natálie, ktorá sa kedysi nazývala mojou najlepšou priateľkou. V žalúdku mi vrie kyselina. Na toalete začnem okamžite zvracať. Umývadlo je po chvíli zašpinené od zvratkov, rýchlo ho čistím, no pocit hnusu sa vracia. Keď sa žalúdok upokojí, pozriem sa do zrkadla. Uvedomím si strašnú vec. Hľadím do očí vrahyne. Tá predstava ma desí. Či sa mi to páči alebo nie, zabila som a myslela som si, že si tajomstvo vezmem so sebou do hrobu. Odkiaľ sa to, dopekla, mohla Natália dozvedieť? Zrazu stuhnem. Jej tvár totiž zbadám v zrkadle. Stojí za mnou ako fúria, zabodáva do mňa svoj posmešný pohľad. Och, najradšej by som jej vyškriabala oči! Prudko sa k nej otočím.


„Čo chceš?!“ vyhŕknem, žalúdok mi zviera strach. Obávam sa, že dnes už doň nič nedostanem.


Natália si položí ruky vbok, mačacími očami si ma premeriava.


„Schudla si. Posledné týždne museli byť pre teba peklo. Ani sa ti nečudujem. Ja by som nedokázala žiť s pocitom, že…“


„Mlč a už nikdy to nevyslov!“ vyšteknem. Ustúpi o krok.


„Lebo spravíš čo? Zabiješ ma?“


Nemôžem uveriť, že toto je žena, ktorú som kedysi nazývala priateľkou. Cítim, ako sa mi vnútro chveje od zlosti a strachu. Natália pozná moje tajomstvo. Zhlboka sa nadýchnem.


„Nestačilo ti, že si spala s Gabrielom? Chceš ma úplne zničiť?“


Povýšenecky vystrčí bradu.


„Ty si sa zničila sama, Laura.“


Naprázdno preglgnem. Možno má pravdu, no chcem svoj život späť.


„Všetci robíme chyby,“ poviem pokojnejšie.


„A za tie sa platí,“ odsekne.


„Čo odo mňa chceš?“


„Čo myslíš?“


Jej oči sa zalesknú. Uistím sa, že dvere sú zavreté, pristúpim k nej a zašepkám:


„To, čo si mi napísala, nie je pravda. Neviem, odkiaľ máš takú hlúposť, ale ja som Stana nezabila. Všetci vedia, že je nezvestný, no ja som sa dopočula, že odišiel za hranice.“


Klamem a dúfam, že sa rozosmeje a obráti všetko na žart. Lenže ona si ma naďalej chladne premeriava.


„Myslíš si, že som padnutá na hlavu? Videla som všetko. Bola si s ním na chalupe a tam si ho zabila lopatou. Potom si ho odtiahla do záhrady a zahrabala pod strom ako nejakého prašivého psa.“


Dych sa mi zasekne v pľúcach, obleje ma pot. Natália dopodrobna opísala celú situáciu tak, ako sa skutočne odohrala. Och, môj bože.


„Odkiaľ to všetko vieš?“ šepkám. Nohy sa mi podlamujú. Cítim, ako mi vnútro zviera strach. Naposledy som sa takto bála strašidiel, keď som bola malá. Tieto strašidlá sa teraz zmenili na démonov a nedajú mi v noci spávať. Vidím ich všade, ale hlavne v Stanovej zakrvavenej tvári, ktorú som rozmliaždila lopatou. Natália do mňa zabodne ten najchladnejší pohľad, akého je schopná.


„Stano má na chalupe nainštalovanú kameru. Pozrela som si záznam,“ utrúsi.


Vytreštím na ňu oči.


„Čože?!“


„Si prekvapená, že?“


Čoby prekvapená, som v totálnom šoku.


„Ako je možné, že si mala prístup k záznamu?“ vyhŕknem. Natáliine oči sa zúžia do úzkej štrbiny.


„Ty si taká hlúpa, Laura. Stano chcel teba, ja Gabriela. Hovoril mi o pláne, ako ťa chce zvádzať na chalupe a natočiť si dôkazy o tvojej nevere, aby ich mohol podsunúť Gabrielovi. Dal mi prístup, pretože mi dôveroval, no netušila som, že sa z romantiky vyvinie horor.“


Mám pocit, že omdliem. To sa mi snáď sníva! Nemôžem uveriť, že Stano bol niečoho takého schopný, že dal prístup k záznamu Natálii, aby sa mohla pozerať. Prekliate kamery! Ako je možné, že som si ich nevšimla? Isteže, museli byť ukryté, aby som na nič neprišla. Zovrie mi žalúdok. Natália má dôkazy, s ktorými môžem skončiť vo väzení. Ach bože, čo mám teraz robiť?


 


		

	
		
NATÁLIA


Divadlo, ktoré predvádza Laura na toaletách reštaurácie, je pre mňa len lacná fraška. Je to líška usmievajúca sa cez slzy.


„Určite si si na kamere všimla, že ma Stano väznil. Zabránil mi odísť, zamkol ma v pivnici. Zabila som ho v sebaobrane,“ šepká roztrasene, akoby sa snažila presvedčiť samu seba. Jej bájka o sebaobrane sa však dala čakať.


„Vážne? O tom pochybujem,“ odseknem ironicky.


„Máš predsa kamerový záznam, musela si to vidieť!“ vykríkne zúfalo, no vzápätí si zatvorí ústa, akoby sa bála, že ju môže niekto počuť. Naozaj netuším, o čom rozpráva. Určite je to len snaha vyvolať vo mne ľútosť.


„Kamera bola nainštalovaná nad posteľou a ďalšia zvonka do záhrady. Zvyšok chaty nebol monitorovaný. Máš smolu, že si ho zavraždila práve tam.“


„Preboha, Natália, musíš mi veriť! Stano ma zamkol v pivnici a ja som sa pokúšala utiecť. Kľúč mal po celý čas vo vrecku a do čaju mi sypal drogy, aby som bola menej ostražitá. Ja som však na to prišla a raz som čaj vyliala, aby som mohla pri prvej príležitosti ujsť. V noci som sa zakradla po lopatu, aby som ho v prípade obrany mohla omráčiť, no keď som z jeho vrecka vyťahovala kľúč, zobudil sa a ja som sa zľakla. Začala som ho lopatou mlátiť, no keďže bola tma, netušila som, ako ho údery zasiahli. Potom som rozsvietila svetlo a on bol mŕtvy. Nechcela som ho zabiť, prisahám!“


Zamyslím sa. Neviem, či by bol Stano schopný väzniť Lauru. Bol síce svojím spôsobom šibnutý, no či až natoľko, sa už nikdy nedozviem. V každom prípade sa musím riadiť tým, čo mám v rukáve, a využiť to vo svoj prospech.


„Ak by aj bola tvoja verzia pravdivá, o čom pochybujem, na kamere som videla iba to, ako ste spali v posteli a ako si ho zabila, nič viac a nič menej. Kamera nedosiahla do pivnice. Chceš? Ukážem ti záznam.“


Laura zalapá po dychu. Je roztrasená, no nie je mi jej ani trochu ľúto. Na dôsledky svojho konania mala myslieť skôr.


„Predpokladám, že keby si chcela, dôkazy, ktoré máš, by si dávno odovzdala polícii. No ty si to neurobila. Čo odo mňa teda chceš?“ spýta sa nevinne, až by človek neveril, že je schopná niekoho zabiť. A to som si o sebe myslela, že ja som väčšia mrcha ako ona. Chvíľu mi aj bolo ľúto, že som sa vyspala s jej mužom, no potom, ako som sa dozvedela, čo Laura urobila, rozhodla som sa, že to nenechám tak. Gabriel by mal vedieť, čo je zač, ale je tu ešte jedna možnosť…


„Poviem ti, čo od teba chcem, no nie tu. Stretnime sa dnes v noci na Stanovej chalupe. Tam ti všetko vysvetlím.“


Laura zbledne.


„Zbláznila si sa? Nepôjdem tam!“


„Ak neurobíš, čo ti poviem, Gabriel sa všetko dozvie. No ak budeš rozumná, nemusí vedieť nič.“


Premýšľa, váha. Nakoniec sa zhlboka nadýchne a povie:


„Netuším, čo spriadaš, Natália, ale v poriadku. O koľkej?“


„O polnoci. A postaraj sa, aby Gabriel už spal. Nechceš predsa, aby ťa sledoval.“


Jej pokožka je zrazu ešte bledšia. Ja však necúvnem. Nevzdám sa, kým nedosiahnem, čo chcem.


„Sme dohodnuté,“ povie porazene a potichu sa vytratí. Opieram sa o stenu toalety, v hlave mi víria myšlienky. Viem, že noc na chalupe bude rozhodujúca. Plán mi zatiaľ vychádza, Laura sa doň už chytila. Všetko musí prebehnúť presne tak, ako si predstavujem, inak sa celá hra zrúti. Cítim zvláštnu zmes vzrušenia a chladnej istoty, akoby som držala v rukách jej osud. Laura je slabá, zlomená, a práve to je moja najväčšia výhoda. Všetko, čo sa stane, bude len výsledkom jej vlastnej viny.


		

	
		
2.kapitola


		

	
		
GABRIEL


Laurin útek na toaletu ma znepokojil. Je tam akosi pridlho a začínam byť z toho nervózny. Možno by som ju mal ísť skontrolovať, či je v poriadku. Postavím sa, prejdem k toaletám. Vtom ju zbadám. Celá bledá ku mne kráča a nervózne si odhŕňa prameň vlasov za ucho. Zastanem a starostlivo si ju obzriem.


„Už som sa začínal o teba báť. Bola si tam pridlho,“ poviem.


„Zvracala som a nie je mi najlepšie. Asi som zjedla niečo pokazené.“


„Žartuješ? Sme v špičkovej reštaurácii.“


„Možno som zjedla niečo ráno. Alebo to bude nejaká viróza.“


Vyzerá naozaj zle a keď sa za ňou zjaví Natália, pochopím, koľká bije. Ani ja nie som rád, že ju vidím.


„Ahoj, Gabriel.“


Natália do mňa zapichne tie svoje prefíkané oči a letmo sa dotkne môjho ramena. Zatnem zuby, ani sa neunúvam odzdraviť. Vlastne jej venujem len sekundu svojho drahocenného času. Svoj pohľad po celý čas upieram na Lauru. Keď Natália konečne odíde, chytím svoju manželku okolo pása.


„Nemusíme tu ostať. Rovnako ako tebe, ani mne nie je príjemné, že je tu ona.“


Deň, keď som Natáliu pretiahol, som už dávno oľutoval. Stalo sa to len raz, v dobe, keď ma podvádzala aj Laura. Myslel som si, že je nášmu manželstvu navždy koniec, že Lauru už nikdy neuvidím. Zrazu zmizla, niekoľko dní sa neukázala, a ja som si bol istý, že utiekla za svojím milencom a že sa nikdy nevráti. Lenže ona sa vrátila s tým, že už s ním skončila a chce naše manželstvo zachrániť.


Ja som mal rovnaké pocity. Keď som zistil, že ma podvádza so Stanom, bola to pre mňa rana. No vzápätí som si uvedomil, že nie som o nič lepší, lebo som ju podviedol tiež. Zradili sme sa navzájom bez toho, aby sme to jeden o druhom vedeli. Odkrytie našich tajomstiev nám obom spôsobilo bolesť, no neskôr sme sa opäť zblížili. Laura si položí hlavu na moje rameno a sťažka si povzdychne.


„Chcela som mať s tebou pekný večer. Prečo musela prísť tá mrcha?“


Odkašlem si.


„Tiež by mi bolo nepríjemné, keby sa tu objavil Stano.“


Cítim, ako po mojich slovách stuhne. Laure verím a viem, že sa k Stanovi už nikdy nevráti, pretože ľutuje, že si s ním začala. A ja ľutujem, že som mal niečo s Natáliou. Pozriem jej do očí. Vidím v nich nepokoj. Na chvíľu mám pocit, že mi chce niečo povedať, no potom ten výraz rýchlo potlačí.


„Poďme domov,“ povie priškrtene.


„Dobre, len zaplatím účet. Počkaj ma v aute.“


Laura odchádza k autu, ja sa vraciam do reštaurácie. Pri bare stojí Natália, hádže koketné pohľady na čašníka. Presne takto pozerala aj na mňa, keď ma zvádzala. Nedá sa jej uprieť krása a drsná sexuálna príťažlivosť, ktorú v sebe má, no bola to kedysi Laurina najlepšia priateľka. Čašník sa ku mne obráti. Vyťahujem kreditnú kartu. Platím účet. Po celý čas cítim jej pohľad na zátylku, aj keď sa na ňu nepozerám. Cítim ho tak silno, až sa mi z toho rozbúši srdce a na čelo mi vystúpi pot. Odrazu mi jej vôňa udrie do nosa, nervózne na ňu pozriem. Je úplne blízko, mám pred sebou jej plné pery natreté malinovým leskom.


„Gabriel,“ zapradie medovým hlasom. „Kam šla Laura?“


Rýchlo sa spamätám a odtiahnem sa od nej.


„Išla preč. Chce byť od teba čo najďalej a ja tiež,“ odvetím chladne.


Pery roztiahne do zvodného úsmevu a nechtom mi prejde po gombíku na košeli.


„Si si tým istý?“


Schmatnem ju za ruku.


„Neopováž sa na mňa niečo skúšať. Už nikdy.“


V jej očiach na sekundu preblesne niečo temné, niečo, čo som u nej ešte nevidel. Nakoniec len stisne pery a urobí krok späť. Odvrátim od nej pohľad, zdvorilo sa pozdravím čašníkovi a rýchlo odchádzam preč.


 


		

	
		
LAURA


Cestou domov neprehovorím s Gabrielom ani slovo. Je mi jasné, že si moju skleslú náladu nemohol nevšimnúť. Stretnutie s Natáliou pokazilo náladu obom. No Gabriel netuší, že sa za tým skrýva niečo viac než len fakt, že bola kedysi jeho milenkou. Natália pozná moje tajomstvo a to ma desí. Čo zamýšľa a prečo sa chce stretnúť na Stanovej chalupe?


Spomeniem si, že keď som z chalupy odchádzala, zamkla som ju a kľúč som vyhodila do smetí. Nepredpokladala som, že sa tam ešte niekedy vrátim. Navždy som si chcela to miesto vymazať z pamäte. Neviem, či to zvládnem. Znovu mám pred očami Stanovu tvár, živo sa mi premieta v hlave celý dej, ktorý sa odohral.


Zabila som ho, pochovala, zbavila sa všetkých dôkazov. Zakrvavenú plachtu som vyhodila do koša, chalupu upratala a zamkla. Ostalo tam len Stanovo auto zaparkované pod konármi stromov. A jeho telo pochované len pár metrov od chalupy. Ako som mohla byť taká hlúpa a zahrabať ho na jeho pozemku? Vôbec mi nenapadlo zavolať políciu, pretože som sa obávala, že by to bol môj koniec. Bála som sa, že by mi nikto neveril, že som ho zabila v sebaobrane.


A teraz je o mne kamerový záznam, ktorý drží v rukách Natália. Lenže podľa jej slov nešlo o vraždu v sebaobrane, pretože na kamere nie je vidieť, že ma tam Stano väznil.


Sotva mlčky prekročíme prah dverí, Sofia s Lukášom na nás prekvapene upierajú zrak. Všimli si, že sme z domu odchádzali v dobrej nálade, no vrátili sme sa ako vymenení. Svoje deti nadovšetko milujem. Museli si prejsť našou krízou, i keď sa ich vôbec netýkala. O to viac sa tešili, že sme sa s Gabrielom dali znovu dokopy a začali sme fungovať ako skutočná rodina. Naše problémy sa ich netýkajú, napriek tomu sa museli o nich dozvedieť a popasovať sa s nimi.


„Je všetko v poriadku?“ spýta sa Sofia a sústredene na nás hľadí. V očiach jej vidieť obavy.


„Isteže, zlatko, len som veľmi unavená.“


Znovu klamem, no v žiadnom prípade nemôžem Sofii vešať na nos, že v reštaurácii bola milenka jej otca.


„Unavená? Veď nie je ani deväť hodín. Prišli ste domov nejako skoro,“ poznamená. Upriem zrak na Gabriela.


„Všetko je v absolútnom poriadku, len sme dnes mali ťažší deň v práci,“ chopí sa situácie.


„Ako myslíte, no dúfame, že bude v tejto rodine konečne pokoj,“ povie Lukáš a potichu sa vytratí do izby. Sofia len pokrčí ramenami, odchádza za Lukášom.


„Mohol to byť pekný večer, nebyť tej…“


Zahryznem si do jazyka. Gabriel ma bez slova objíme. Ešte nikdy sme nemali k sebe tak blízko. Je neuveriteľné, že sme sa dokázali cez to všetko preniesť. Už žiadne tajomstvá. Žiadne podvádzanie. Sľúbili sme si, že začneme odznova a budeme viac vnímať potreby toho druhého. Lenže ja v sebe ukrývam tajomstvo, ktoré Gabrielovi nemôžem povedať. Nemôžem, pretože by to zničilo nielen jeho, ale aj mňa. Zničilo by to naše manželstvo i naše deti. To nesmiem dopustiť. Moja rodina sa nikdy nesmie dozvedieť, že som vrahyňa a že som urobila niečo, čo vidia len vo filmoch. Teraz musím byť silná a konať tak, aby všetko bolo opäť v poriadku.


„Napriek tomu, čo sa stalo, si myslím, že by sme si nemali nechať pokaziť večer. Čo keby sme si pozreli nejaký dobrý film?“


Zmením tému a pevne dúfam, že Gabriel do polnoci zaspí. Televízor by ho mohol unaviť. Potom sa nenápadne vykradnem z domu, nasadnem do auta a vyrazím k chalupe, kde ma bude čakať tá mrcha Natália.


„To je skvelý nápad. Vyberiem nejakú romantiku,“ žmurkne na mňa a odíde do obývačky. Prejdem do kuchyne, nalejem si pohár vody. Sucho v ústach je neznesiteľné, rýchlo ho však uhasím. Zamyslene sa zahľadím z okna. Môj život by bol momentálne dokonalý, keby mi ho nepokazila Natália.


Preklínam deň, keď som stretla Stana a dala mu svoju dôveru. Mali sme ostať iba kolegami a nemusela by som sa teraz dostávať z problémov. Aj šéf sa čuduje, že je Stano niekoľko týždňov nezvestný. Všetci vedia, že sme mali spolu románik, otázky zakaždým smerujú ku mne.


„Ako je možné, že neviete, kde sa Stano nachádza? Nie je zvláštne, že len tak odišiel a ani neoznámil, že u nás končí? Naozaj netušíte, kde môže byť?“


Na všetky otázky vždy odpovedám záporne a tvárim sa úplne neutrálne. Nič neviem, nič s ním nemám, nevidela som ho ani som o ňom nepočula. Zatiaľ po ňom nebolo vyhlásené pátranie, pretože okrem mňa nikto netuší, že Stano nemal žiadnu rodinu. Ani súrodencov, ani rodičov, a jeho vzdialení príbuzní bývajú niekde za hranicami. Skrátka, nikomu nechýba, tak nerozumiem, prečo sa v tom musí vŕtať môj šéf?


A ešte Natália. Tá zmija mi chce zničiť život. To nemôžem dovoliť. Vyčkám, kým Gabriel zaspí a pôjdem si to s ňou vyjasniť. Nenechám sa zastrašiť jej vyhrážkami. Možno chce peniaze, pretože vždy bola na peniaze. Dám jej ich, ak jej nimi dokážem zatvoriť ústa. Miniem aj všetky úspory za mlčanlivosť Natálie. Verím, že sa dohodneme. So zovretým žalúdkom vstúpim do obývačky, kde leží Gabriel, ktorý zapol v televízii nejakú romantickú komédiu.


Srdce mi splašene búši. Každá sekunda, ktorá ma delí od polnoci, ma dusí. Ak nezaspí včas, môj plán odísť sa rozpadne ešte skôr, než sa začne. A ak zaspí, čaká ma noc, ktorej sa bojím viac ako čohokoľvek iného. Chalupa, ktorú som chcela navždy vymazať z pamäte, sa ku mne vracia ako nočná mora. Cítim, že sa blíži niečo, čo už nebudem môcť zvrátiť.


		

	
		
3.kapitola


		

	
		
LAURA


Tesne pred polnocou sa Gabrielovi predsa len podarí zaspať pri filme. Vypínam televízor, potichu sa vytrácam z obývačky. Všetci spia a v tom tichu počujem len svoje tlčúce srdce. Kde som sa to dostala, že sa musím zakrádať ako zlodej vo vlastnom byte? Už ani tu sa necítim ako doma. Na mobile si všimnem neprijatý hovor od Natálie. Vytáčam jej číslo hneď po tom, ako za sebou zatvorím vchodové dvere a nasadnem do auta.


„Som na ceste. Trochu trvalo, kým zaspal, ale podarilo sa to,“ oznamujem jej.


„Výborne. Aj ja som na ceste. Vidíme sa, maj sa.“


Natália zruší hovor. V jej hlase som postrehla uspokojenie. Možno neverila, že sa s ňou na chalupe skutočne stretnem. Myslí si, že som vrahyňa, no vôbec sa ma nebojí. Ak by sa ma bála, neriskovala by, že ju na chalupe zabijem a zahrabem rovno vedľa Stana. Ja viem, že niečo také by som nikdy neurobila. Nie som psychopat, i keď kamerové záznamy môžu vyzerať inak. Natália videla vraždu, no ja jej teraz potrebujem dokázať, že som ho nezabila úmyselne a že keby som sa nebránila, možno by som bola na chalupe uväznená doteraz. Niekedy mám pocit, že som sa z tej pivnice úplne nedostala, že nejaká moja časť tam zostala zamknutá spolu s ním.


Stano to nemal v hlave v poriadku. Chcel ma, aj keby to malo byť proti mojej vôli. S odstupom času som pochopila, že bol mnou posadnutý a schopný všetkého. Zachvejem sa pri spomienke na jeho kalný pohľad, z ktorého mi prechádzal mráz po chrbte. Bol odhodlaný prisvojiť si ma ako nejaký majetok a myslel si, že mu budem do konca života patriť.


To, čo na počiatku vyzeralo ako nevinný románik, sa skončilo bojom o útek a nakoniec vraždou. Kiežby som mohla vrátiť čas späť! Možno by som si všimla varovné signály skôr. Zaparkujem na čistinke a vystúpim z auta. Vietor mi rozfúka vlasy. Zachvejem sa. Noc je chladná, pritiahnem si bližšie k telu rozopnutý kabát a upriem zrak na svetlo, ktoré zbadám za oknom chalupy. Srdce sa mi rozbúši, žalúdok urobí kotrmelec.


Svetlo v chalupe môže znamenať len jedno. Natália má kľúče a čaká ma tam. Premýšľam, odkiaľ ich vzala. Azda jej Stano natoľko dôveroval, že jej dal kópiu svojich kľúčov? Jedny som vyhodila do smetí, keď som odtiaľ odchádzala. Nie však tu, ale o niekoľko kilometrov ďalej, spolu so zakrvavenou plachtou a všetkými vecami, ktoré by ma mohli usvedčiť z vraždy. Tmavé vrece plné odpadkov už dávno skončilo na skládke.


Ktovie, aký mal Stano zámer, keď medzi nás ťahal Natáliu. To sa však už nikdy nedozviem. Teraz je dôležitý dnešok. Viem, že ma Natália môže zničiť lusknutím prsta. Musím si na ňu dať pozor. Je zvláštne, ako rýchlo sa z priateľstva môže stať hrozba a ako rýchlo človek zabudne, komu dôveroval.


Kráčam k chalupe rýchlejšie, pretože to chcem mať čím skôr za sebou. Cítim chlad až v kostiach, no nie je to zo zimy, ale zo známeho pocitu smrti, ktorý som tu len nedávno okúsila. Odrazu mám stiahnuté hrdlo, ťažko sa mi dýcha. Každý krok mi pripadá, akoby som kráčala späť do pasce, z ktorej som sa sotva dostala. Dotýkam sa kľučky na dverách, otváram ich. Odprisahala by som, že tu cítim Stanov parfum. Nie, to nie je možné, ubehlo niekoľko týždňov od jeho smrti. Len si to namýšľam. Som roztržitá, vystresovaná, paranoidná. Znovu sa nadýchnem, vôňa je preč. Ale ten prvý nádych bol taký skutočný, že ma ešte vždy páli v pľúcach. Vojdem dnu a rozhliadnem sa po miestnosti.


„Natália?“ zvolám.


Ticho. Nezdá sa, že by tu bola. Dopekla. Ak nie je v kuchyni, bude určite na poschodí. Možno si išla pozrieť podkrovie. Ktovie, či tu niekedy predtým bola. Kráčam po točitých schodoch a otváram dvierka do podkrovia. Nahliadnem dnu, no okrem tmy a prachu, ktorý mi udrie do nosa, nevidím nikoho.


„Natália, si tu?“ zvolám úplne nezmyselne. Jasné, že tu nie je, čo by robila v tej tme? Schádzam dolu po schodoch a neisto sa okolo seba rozhliadam. Srdce mi búši rovnako intenzívne ako v deň, keď sa tu stala tá hrozná vec. Posteľ, ktorá sa nachádza oproti kuchynskej linke, je ustlaná presne tak, ako som ju nechala pred niekoľkými týždňami. Dala som si záležať na tom, aby som sa zbavila všetkých dôkazov. Neostala tu ani kvapka krvi. Kamera. Kde je kamera? Začnem ju hľadať, prezerať okolie postele. Nevidím žiadnu kameru. Nad posteľou určite nie je. Skúmam pohľadom kuchynskú linku. Kanvica, kuchynské nože, niekoľko na seba poukladaných tanierov. Nič nenasvedčuje tomu, že by tam bola kamera.


Vtom si všimnem malého plyšového medvedíka, opretého o kachličky. Je takmer rovnakej farby, splýva s pozadím. Vezmem macíka do ruky a zahľadím sa do jeho modrých sklenených očí. Otočím ho a na jeho záhlaví nájdem zips. Rozopnem ho. Krvi by sa vo mne nedorezal. Kamera je nainštalovaná v macíkovi! Stano to mal premyslené. Až tak, že mám pocit, akoby ma sledoval aj teraz, spoza hrobu, cez tie sklenené oči. Strčím macíka do kabelky a ponáhľam sa do pivnice. Do tej istej pivnice, v ktorej ma Stano držal niekoľko dní zatvorenú. Možno je Natália tam. Dvere zavŕzgajú, ovanie ma známy pivničný pach. Zažnem malú žiarovku, ktorá visí zo stropu. Nikde ani živej duše. Srdce sa mi šialene rozbúši. Ako je možné, že Natália tu nie je a chalupa bola otvorená? V hlave sa mi začnú skladať scenáre, jeden horší ako druhý.


Napadne mi posledná možnosť. Možno je v záhrade. Možno si kráti čas cigaretou. Že mi to skôr nenapadlo! Uháňam z pivnice cez kuchyňu rovno von, obchádzam chalupu. Vtom zastanem a upriem zrak k stromu, pod ktorým je pochovaný Stano. Je to niekoľko metrov od chalupy. Pocítim mráz na chrbte, žalúdok mi bolestivo zovrie. Zrazu mi to dopáli.


Natália tu predsa nemôže byť, keďže som jej auto nenašla zaparkované pri ceste. V tom strese a zmätku som si neuvedomila, že sem predsa nemôže prísť pešo. Teda, mohla by, ale je to dosť ďaleko a trvalo by jej to. Ako je možné, že je chalupa otvorená? Mesiac sotva osvetľuje strom, pod ktorým som pred pár týždňami vykopala hrob. Nejaká neznáma sila ma k hrobu znovu priťahuje. Možno by som sa mohla pomodliť za jeho dušu. Možno by som mohla aspoň predstierať, že som schopná odpustenia. Ale pravda je, že mu nedokážem odpustiť. Možno preto ma jeho tvár prenasleduje v snoch.


Kráčam ako obarená k stromu, mobilom si posvietim na hrob. Vtom stuhnem. Zažmurkám, či náhodou neblúznim. Hrob je prázdny! Jama, v ktorej som Stana pochovala, je vykopaná a jeho telo tam nie je! Otočím sa chrbtom k hrobu, zatvorím oči, zhlboka dýcham. Toto je iba sen, toto nemôže byť reálne. Nie, nemôže. Znovu sa otočím, dúfajúc, že zem bude pekne zarovnaná, lenže vidím iba prázdnu jamu bez tela. Chĺpky na tele sa mi ježia, začínam sa triasť. Ak tu Stanovo telo nie je, znamená to, že žije? Že sa prebral? Že sa vyhrabal?


Spomeniem si, že jama nebola hlboká. Možno sa mýlim, možno som v strese nesprávne vyhodnotila jeho stav. Myšlienka, že Stano žije, ma paralyzuje. S niečím takým som nepočítala. To preto sa svieti v chalupe. Čo ak ho tu stretnem? Mala by som odtiaľ čím skôr vypadnúť! Rozbehnem sa na čistinku, keď predo mnou zastane auto. Celá vydesená hľadím na Natáliu, ktorá z auta bezstarostne vystúpi. Trasiem sa ako osika, mám pocit, že som tesne pred psychickým zrútením. Natália do mňa zapichne oči.


„A tebe je čo?“


„Ja… musím odtiaľto okamžite odísť,“ habkám.


„Ale čo, prečo by si mala odchádzať, keď si len teraz prišla? Si akási nervózna. Upokoj sa a vráť sa so mnou do chalupy. Nechceš predsa, aby sa celý tento príbeh skončil zle.“


Jej hlas je ako jed. Ako sme mohli byť kedysi najlepšie priateľky? Čo za hada som mala vo svojom živote? Zhlboka sa nadýchnem a poviem:


„V chalupe sa svieti. Myslela som si, že si tam, že ti Stano dôveroval a dal ti kľúče. Lenže očividne ti tie kľúče nedal. Niekto tam bol predtým, ako som prišla.“


Natália sa uškrnie.


„Predstav si, že mi Stano naozaj dôveroval. Kľúče mám a bola som tu skôr než ty, no keďže sa mi na teba nechcelo čakať, odbehla som natankovať.“


Vytiahne z vrecka džínsov kľúče a zamáva mi nimi pred očami.


„Chcela som ti to uľahčiť, aby si na mňa nemusela čakať v tme, tak som ti chalupu odomkla.“


Mám pocit, že mi zo srdca padne kameň, no vykopaný hrob mi pripomenie, že tu rozhodne nič nie je v poriadku. O hrobe zatiaľ Natálii nepoviem. Najprv zistím, čo odo mňa chce, a potom uvidím, čo ďalej. Niečo mi hovorí, že dnešná noc sa ešte neskončila a že pravda, ktorú hľadám, ma môže zničiť skôr, ako ju zistím.


 


		

	
  
   
    GABRIEL
   

   
    Zobudím sa na tikot tých prekliatych hodín, ktoré máme v obývačke. Dočerta, prečo spím v obývačke? Pretriem si oči a posadím sa. Pozeral som film s Laurou, no zaspal som. Pozriem na hodinky a zistím, že sú takmer dve hodiny ráno. Zívnem, postavím sa a pomaly kráčam do spálne. Laura ma asi nechcela budiť a nechala ma spať v obývačke. Dokonca ma prikryla dekou. Otváram dvere do spálne, vchádzam dnu. Chcem cítiť svoju ženu pri sebe, pritúliť sa k jej mäkkému telu. Odkedy sme sa zmierili, vychutnávam si chvíle s ňou ako nikdy predtým. Možno som si až teraz uvedomil, aké krehké je všetko, čo sme budovali, a ako rýchlo sa to môže znova rozpadnúť.
   

   
    Zarazím sa pri pohľade na prázdnu ustlanú posteľ. Laura ani nebola v posteli, odkedy sme sa vrátili z reštaurácie. Zarazí ma to. Moje kroky smerujú do kúpeľne, v ktorej však tiež nie je. Možno si ľahla k deťom a zaspala tam, pomyslím si znepokojene. Laura nezvykne spať v detskej izbe a vlastne tam ani nie je miesto navyše. Nedáva zmysel, aby tam bola, no keďže sú dve hodiny ráno a nenašiel som ju v spálni, je potrebné skontrolovať aj izbu detí. V hlave mi začína pulzovať nepríjemný tlak, akoby ma telo pred niečím varovalo.
   

   
    Potichu otváram dvere do izby, v ktorej nájdem spať Lukáša a Sofiu. Lukáš spí pri okne, Sofia na opačnej strane. Moja žena tam nie je. Pohľadom skontrolujem topánky. Tie Laurine chýbajú. Mám pocit, akoby ma niekto udrel do hlavy. Kam išla tak neskoro? Okamžite si vybavím v mysli noci, počas ktorých nebývala doma, pretože ich trávila so svojím milencom, a príde mi nevoľno. Nikdy som si nemyslel, že sa k tým spomienkam vrátim, no teraz ma zasiahli rovnakou silou ako vtedy. Vojdem do kuchyne a napustím si pohár vody. Voda je studená, ale hrdlo ma páli, presne ako pocit zrady, ktorý som sa dlho snažil potlačiť.
   

   
    „Dočerta,“ zanadávam potichu. Vtom sa na prahu dverí objaví rozospatá Sofia. Moja dcéra má sladkých pätnásť a je vo veľmi citlivom veku. Mal by som sa jej venovať omnoho viac ako kedysi, keď bola malou princeznou. Vidím na nej, ako ju naše hádky poznačili, a nenávidím sa za to, že som jej nedokázal dať stabilitu, ktorú potrebovala.
   

   
    „Oci, čo sa deje? Bol si v izbe a vieš, že ja sa zobudím aj na nepatrný zvuk. Nezvykneš chodiť do izby tak neskoro v noci.“
   

   
    Zvažujem, či jej povedať, že hľadám jej matku, pretože sa zrazu vyparila. Nemalo by zmysel klamať. Je už predsa veľká a nie je to po prvý
   

   
   

   
   

   
   

   
   

   
   

   
   

   
   

   
   

   
   

   
   

   
   

   
   

   
   

   
   

   
   

  

 




    Vážení čtenáři, právě jste dočetli ukázku z knihy Dotyky noci.

    Pokud se Vám ukázka líbila, na našem webu si můžete zakoupit celou knihu.

